b'\n_START_ARTICLE_\nOrestis\n_START_PARAGRAPH_\nOrestis (m.kreik. \xe1\xbd\x88\xcf\x81\xce\xb5\xcf\x83\xcf\x84\xce\xaf\xcf\x82, my\xc3\xb6s Orestias, \xe1\xbd\x88\xcf\x81\xce\xb5\xcf\x83\xcf\x84\xce\xaf\xce\xb1\xcf\x82) oli antiikin aikainen alue ja my\xc3\xb6hempi Makedonian valtakunnan osa Yl\xc3\xa4-Makedoniassa, nykyisen Kastori\xc3\xa1n alueyksik\xc3\xb6n alueella pohjoisessa Kreikassa.\n_START_SECTION_\nMaantiede\n_START_PARAGRAPH_\nOrestis sijaitsi Makedonian lounaisosassa Pindos-vuoriston alueella, Haliakmon-joen yl\xc3\xa4juoksulla. Ainakin p\xc3\xa4\xc3\xa4osa alueesta oli vuoriston it\xc3\xa4puolella. Sen pohjoispuolella sijaitsi Lynkestis eli Lynkos, koillispuolella Eordaia, kaakkoispuolella Elimeia, etel\xc3\xa4puolella Tymfaia ja l\xc3\xa4nness\xc3\xa4 Epeiroksen Parauaia._NEWLINE_Orestiin t\xc3\xa4rkein kaupunki oli Argos Orestikon. Se sijoitetaan nykyisen, siit\xc3\xa4 nimens\xc3\xa4 ottaneen \xc3\x81rgos Orestik\xc3\xb3n kaupungin tienoille. Stefanos Byzantionlaisen mukaan samannimisi\xc3\xa4 kaupunkeja oli kaksi, toinen Epeiroksessa ja toinen Makedonian Orestiissa, mik\xc3\xa4 on joskus aiheuttanut sekaannusta.\n_START_SECTION_\nHistoria\n_START_PARAGRAPH_\nOrestiin aluetta asutti alun perin sille nimens\xc3\xa4 antanut orestien (Orestai, \xe1\xbd\x88\xcf\x81\xce\xad\xcf\x83\xcf\x84\xce\xb1\xce\xb9) heimo. N\xc3\xa4m\xc3\xa4 olivat antiikin l\xc3\xa4hteiden mukaan alkuper\xc3\xa4lt\xc3\xa4\xc3\xa4n epeiroslaisia, joidenkin l\xc3\xa4hteiden mukaan molosseja. Heimolla oli omat kuninkaansa. Orestien tiedet\xc3\xa4\xc3\xa4n sotineen muiden epeiroslaisten kanssa muun muassa Akarnaniaa vastaan. Makedonialaiset valtasivat alueen ja liittiv\xc3\xa4t sen valtakuntaansa Filippos II:n aikana 300-luvulla eaa._NEWLINE_Roomalaisten Filippos V:n kanssa tekem\xc3\xa4ss\xc3\xa4 rauhassa vuonna 196 eaa. Orestis julistettiin vapaaksi, koska se oli ensimm\xc3\xa4isen\xc3\xa4 kapinoinut Makedoniaa vastaan. Rooman vallattua Makedonian vuonna 168 eaa. ja jaettua sen nelj\xc3\xa4\xc3\xa4n osaan Orestis kuului todenn\xc3\xa4k\xc3\xb6isesti nelj\xc3\xa4nteen osaan._NEWLINE_Nykyinen samalla seudulla sijaitseva Orest\xc3\xaddan kunta on ottanut nimens\xc3\xa4 antiikin aikaisesta alueesta.'